
Unohda, että Neuvostoliitto on suurvalta. Näillä sanoilla ulkoministeri Erkko evästi Paasikiveä, 
kun Paasikivi oli lähdössä Moskovaan neuvottelemaan aluevaihdoista ennen talvisotaa. 
Olisikos voinut pöljempää neuvoa antaa. 

Uusin historiantutkimus tuntuu kallistuvan sille kannalle, että talvisota olisi hyvinkin voitu 
välttää. Näyttää vahvasti siltä, että suomalaiset päättäjät ja neuvottelijat aikanaan eivät olleet 
alkuunkaan tilanteen tasalla, oikeastaan he näyttävät olleen täydellisen kuutamolla tilanteesta. 
Tässä ei ihailla eikä puolustella Stalinia, Stalin oli murhamies isolla M:llä, häikäilemätön ja 
laskelmoiva roisto. Se oli hyvin tiedossa jo silloin, ja tämänkin muuttujan arvo olisi pitänyt 
asettaa juuri näin. Stalin oli pari kuukautta aikaisemmin yhdessä Hitlerin kanssa hyökännyt 
Puolaan ja jakanut sen ilman sen suurempia tunnontuskia. Puolalta ei kyselty aluevaihtoja 
tukikohtia varten, sinne vain hyökättiin. 

Neuvostoliiton vaatimukset Suomelle siinä maailmantilanteessa olivat ymmärrettäviä. Kuka 
tahansa, joka tekee pienen ajatuskokeen ja asettuu Stalinin asemaan, päätyy tekemään jotain 
samanlaista. 

Pihalla kuin lumiukot 

Stalinilla oli tiedossa, kuten piti olla myös suomalaisilla, että Hitler tulisi ennen pitkää 
hyökkäämään Neuvostoliittoon. Tämän olivat saksalaiset kertoneet koko maailmalle ja vielä 
suomalaisillekin erikseen. Molotovin ja Ribbentropin välinen yhteisymmärrys oli molemmin 
puolin ymmärretty väliaikaiseksi. Suomalaiset eivät tätä tilannetta osanneet lukea. Saksalaiset 
yrittivät viestittää suomalaisille, että kannattaa hyväksyä ehdot, mutta sitä ei kuunneltu. 
Saksalaiset myöhemmin Hitlerin itsensä suulla totesivat suomalaisten toimineen täysin 
järjettömästi. Ehkä heillä olikin parempaa tietoa Stalinin tavoitteista, olivathan he juuri silloin 
virallisesti Stalinin kavereita. Pyyteetöntä ei tietysti Saksankaan toiminta ollut, ehkä he jo 
tuolloin olivat pelaamassa omaa shakkiansa Suomen liittämiseksi mukaan sotaretkeensä. 
Suomalaiset tekivät 30-luvulla kyllä kaikkensa näyttääkseen Stalinille mistä kana pissii. 
Saksalaisia sotilaita ja virallisia sotilasvierailuita on tuntunut rampanneen Suomessa 
yhtenään. Suureellisia juhlia pidettiin 1918-sodan muistoksi, ja eipä todellakaan yhteisen 
kiihkottoman sovituksen hengessä. Melkoinen ja kallis viritys oli myös yhdessä Viron kanssa 
tehty Suomenlahden sulkeva tykistöjärjestelmä. Se jo yksin muodostaa syyn tarttua 
sotatoimiin, miten suurvalta voisi hyväksyä yhtä tärkeintä satamaansa ja kaupunkiansa 


uhkaavan tekijän. Pisteenä i:n päälle suomalaiset jaksoivat kaahottaa Suur-Suomesta 
heimoaatteineen. Suomessa oli suuri joukko fasismiin pahasti kalleellaan olleita ns. eliitin 
edustajia, taiteilijoita, yliopistoväkeä ja virkamiehiä. Sotaväki tuntuu uskoneen Saksan malliin 
paljon enemmän kuin suomalaiseen demokratiaan. Virallinen ulkopolitiikka ei uskonut 
itsekään, kun se yritti piipittää, että ei tässä mitään kummallista ole. Suomi onnistui tosiaan 
antamaan Stalinille kaikki syyt miettiä epäluuloisessa mielessään suomalaisista mitä tahansa. 
Suomalaisten kortit olivat huonot. Armeija oli, ja ehkä kohtuullisestikin harjoitettu, ja sen 
moraali oli kunnossa. Rahaa oli käytetty rutkasti, mutta sillä oli hankittu tolkuttoman kalliita 
panssarilaivoja ja sukellusveneitä. Niillähän ei ollut mitään virkaa talven jäissä. Tehokkaammat 
ja halvemmat, ja vättämättömät varusteet, kuten panssarintorjuntavälineet ja konepistoolit, oli 
jätetty melkeinpä hankkimatta. Tykistöllä oli ammuksia tuskin nimeksi. Sisällissodasta oli vasta 
kaksikymmentä vuotta ja sen jäljet näkyivät, eikä niitä varsinaisesti oltu haluttukaan peittää 
kaikkine vapaussodan muistojuhlineen. Saksa, jonka lahkeeseen oli kehrätty hyvin näkyvästi 
koko itsenäisyyden alku, olikin yhtäkkiä Stalinin kaveri. Suomalaisten kortit olivat repalaiset, 
ässiä ei oikein ollut, ja tämä tarina oli ikävällä tavalla tosi. 

Suomalaiset päättäjät osoittivat uskomatonta mielikuvituksettomuutta Moskovan 
neuvotteluissa. Miten päin vain tämän ajattelee, tulee helposti johtopäätökseen, että 
suomalaisten paras strategia olisi ollut pelata aikaa. Olisi ollut järkevää antaa pienessä periksi, 
jotta suurelta vahingolta olisi mahdollisesti vältytty. Aluevaihdoissa Suomi olisi saanut tuplasti 
enemmän maata kuin olisi menettänyt, ja se olisi voitu sopivasti saada näyttämään suurelta 
diplomaattiselta voitolta. Aika oli kullanarvoista, se olisi antanut aikaa varustautua, jos sota 
sittenkin syttyisi. Ja se olisi antanut aikaa maailmantilanteen kehittyä. Jos Saksa hyökkäisi 
Neuvostoliiton kimppuun, niin kuin oli odotettavissa, tilanne voisi muuttua ratkaisevasti 
Suomen eduksi. Jos Saksa ei hyökkäisi, jännitys voisi lientyä itsestään. Kaikki muut 
vaihtoehdot kuin sota olisivat olleet järkeviä. Jos Suomi joutuisi sotaan, se suurella 
todennäköisyydellä voisi joutua miehitetyksi, voisi käydä kuten Puolassa. 

Erkon sota 

On syytä kysyä, miksi suomalaiset olivat ulalla. Kaikki näyttää kulminoituvan siihen, että 
ajateltiin, että Stalin bluffaa. Mistä tällainen ajattelu oikein syntyi? 

Talvisotaa on sanottu Erkon sodaksi, nimityksen on tainnut keksiä itse Paasikivi. Nimitys 
juontaa juurensa ulkoministeri Erkon taipumattomasta asenteesta Moskovan neuvotteluissa. 
Nimitys sisältää ajatuksen, että Paasikivi ymmärsi ja tunnusti, että onpa tainnut tulla tehtyä 
pikkuinen moka. Pikkuinen moka pistetään Erkon piikkiin, mikä kertoo siitä, mistä vahvimmat 
mielipiteet taipumattomuudesta tulivat. Paasikivi voi tietysti ottaa aimo annoksen mokasta 
itselleen. Hän oli neuvotteluissa mukana, hänelle oli paras kuva siitä, missä siellä mentiin, ja 
hänen sanansa olisi pitänyt painaa enemmän. 

Erkko ei osallistunut Moskovan neuvotteluihin. Suomalaiset tapasivat neuvostoliittolaiset 
kahdeksassa kokouksessa, joista seitsemässä itse Stalin oli läsnä. Ulkoministeri Molotov oli 
kaikissa läsnä. Suomen ulkoministeri ei vaivautunut yhteenkään kokoukseen paikalle. 


Suomalaisista paikalla oli vain kakkos- tai kolmosjoukkue, kun punakoneesta paikalla oli 
kaikkien aikojen ykkösketju. Melkoista vastuunpakoilua, eiköhän tämä nimenomaisesti olisi 
kuulunut ulkoministerin tontille. Viesti se on sekin, ettei näihin MM-kilpailuihin lähetetty oikeaa 
joukkuetta, Stalin taisi olla siitäkin vähän närkkis. 

Erkko ei saanut todellista käsitystä siitä, miten tosissaan Stalin oli, ja että kysymys saattoi 
sittenkin olla todellisesta neuvottelutilanteesta ja toisaalta sodan uhasta. Stalin muuten myös 
yritti tehdä erilaisia uusia ehdotuksia. Hän mm. ehdotti Hankoniemen ostamista, Hankoniemen 
edustalla olevien saarien vuokraamista Hankoniemen sijaan jne. Suomalaiset lakonisesti 
torppasivat ne kaikki, neuvotteluvaltuuksia kun ei ollut. Aika kauanhan Stalinin pinna lopulta 
kesti. 

Kun neuvottelut lopulta päättyivät Molotovin pahaenteiseen toteamukseen, että kun siivilipuoli 
ei saa sopimusta aikaiseksi, asia täytyy antaa sotilaitten hoidettavaksi, suomalaiset pakkasivat 
laukkunsa ja lähtivät kotiin uskoen toteamuksen tarkoittavan, että neuvotteluita käytäisiin 
sotilasvirkamiesten kesken. Tosi kuutamolla suomalaiset olivatkin. 

Vai Erkon vaimon sota 

Viktor Vladimirovin kirjassa on mielenkiintoinen viittaus Erkon taustoihin: ”Erkkoa 
luonnehtiessaan Wuolijoki totesi hänen olevan vaimonsa voimakkaan vaikutuksen alainen. 
Erkon vaimo oli taas aikoinaan Englantiin asettuneiden ja neuvostovallan vastaiseen 
taisteluun aktiviisesti osallistuneiden venäläisten valkoemigranttien pahimpia edustajia. 
Vaimon vaikutus Erkkoon ilmeneni muun muassa siinä, että useiden vuosien ajan Erkko 
karttoi visusti Neuvostoliiton lähetystöä ja että Helsingin Sanomien päätoimittajana hän muutti 
tämän sanomalehden Neuvostoliitolle vihamieliseksi.” 

Vladimirov ei sen enempää palaa tähän tai saatikka pidä tätä taustatekijänä sodalle. Tieto on 
kuitenkin mielenkiintoinen. Olemmehan nykyaikana nähneet, miten irrationaalista 
päätöksenteko voi olla suurvaltojenkin tasolla, ja miten puolisot voivat vaikuttaa päättäjien 
toimintaan. Keittiön kautta osallistuminen ja taustalla vaikuttaminen ei ole ihan tavatonta. 
Maailmassa tapahtuvien asioiden virta, sanottakoon sitä tässä vaikka historiaksi, on myös 
hyvin pitkälle sattumanvarainen ja irrationaalinen prosessi. Se on vähänkin kauempaa 
katsottuna ilmiö, jota voi hyvällä syyllä luonnehtia kaaokseksi. Erilaiset pyörteet riehuvat siellä 
ja täällä kuin matalapaineet ja myrskyt ikään. Jossakin sattuu hetken olemaan poutaisempaa 
tai jostakin syystä jollakin leveysasteella vallitsee enemmän seesteisempiä säitä kuin jollakin 
toisella. Tällaisessa kaaoksessa jonkun toiminnan käynnistäjänä voi olla mitättömältä näyttävä 
tekijä. Erkon vaimo voi siipien lepatuksellaan sysätä alkuun prosessin, joka pyöriessään ja 
törmätessään suurempiinkin pyörteisiin saa lopulta aikaan salamointia Kannaksella 
Mainilassa. 

Erkon vaimo ei varmasti ollut avaintekijä tässä sodassa, ja hänen mahdolliset 
neuvostovastaiset sanansa putosivat varmaan muutenkin otolliseen maaperään. Mutta on 
jotenkin mustanpuhuvan metkaa leikkiä ajatuksella, että nuo sanat keittiössä kallistivat Erkon 
kantaa vaikkapa hitusenkin siihen suuntaan, että Paasikivellekin tuli tokaistua, että 


Neuvostoliitto ei ole suurvalta, ei sitä kannata ottaa tosissaan. Se taas ehkä sai Paasikiven 
pidättäytymään lyömästä nyrkkiä pöytään Suomessa, vaikka hän vaikuttaa selvästi 
ymmärtäneen neuvottelujen ilmapiiriä ja Neuvostoliiton intressejä kotiin jääneitä paremmin. 
Jos ajatusta vielä vähän jatkaa, koko tämä revohka, kymmenet ja sadat tuhannet kuolleet ja 
vammautuneet vain sen takia, että historian rattaissa sattui olemaan hiekan jyvänen juuri 
sopivalla kohtaa. Olisi se aika hirmuista. 

Tietysti jos irrationaalinen tekijä ei ollut Erkon vaimon siipien lepatus, voi se olla jokin muukin. 
Joistakin tekijöistä johtuen Suomen neuvottelijoiden asenne oli lukkiutunut asentoon, jota ei 
voida pitää tolkullisena siihenkin aikaan käytettävissä olleiden tietojen perusteella. 

Kävipä tuuri 

Yhtä kaikki, olkoon talvisota Erkon sota tai Erkon vaimon sota, tai jotain muuta, se oli sota, 
joka olisi hyvin voitu välttää. Tietysti suurin roisto oli Stalin, ja jossain taustalla oli toinen suuri 
roisto Hitler, mutta suomalaisten toiminta tilanteessa oli käsittämättömän naivia ja typerää. 
Talvisodassa Suomen pelasti lopulta tekijä, jota ei ollut millään lailla näkyvissä, kun 
neuvotteluja käytiin. Siitä ei ollut edes aavistusta. Stalin olisi sodan aloitettuaan voinut viedä 
sen loppuun saakka. Suomen pelasti Englannin ja Ranskan väliintulo. Stalin ei halunnut 
riskeerata suhteitaan länteen sodan partaalle, ja hän päätti lopettaa sodan Suomen suunnalla. 
Hän oli saanut sen mitä alunperin tavoitteli ja vähän enemmänkin. 

Suomen pelasti siis puhdas sattuma. Tavalliset sotilaat urhealla toiminnallaan tienasivat aikaa 
tuurin tulla, mutta lopulta Suomen näkökulmasta kysymys oli vain onnekkaasta sattumasta. 
Missä mahtoi perhonen lepattaa, että se sattuma tuli Suomen avuksi. 

Suomen neuvottelijat pelasivat pokeria, jossa panoksena oli Suomen katoaminen maailman 
kartalta, täydellisen huonoilla korteilla ymmärtämättä sitä itsekään. 

